**Zlatko Karač**

Radovan Tajder – arhitektura / arhitekt

Marina Bagarić

Radovan Tajder – architecture / an architect

Marina Bagarić

MUO, UPI-2m Plus, d.o.o.

Zagreb, 2014.

Str. 320 (208+112), ilustr. 178+katal,+'tekice', katal. radova 253, popisi (radovi po arh. biroima, izložbe. nagrade i priznanja, žiriranja, predavanja), bibliografija u R. Tajderu 228

[27 /21 cm, kolor, tvrdi/meki uvez]

Urednica: Marina Bagarić

Recenzentice: Željka Čorak, Jasna Galjer

Tekst uz 'tekice': Ana Tajder-Kelman

Lektura i korektura: Silvija Brkić Midžić

Obrada fotografija: Srećko Budek

Oblikovanje i prijelom: Bilić\_Müller Studio

ISBN 978-953-7641-35-1 [MUO]; 978-953-7703-19-6 [UPI-2m Plus, d.o.o.]

CIP 869645 [NSK Zagreb]

Knjiga je nastala kao popratna publikacija uz monografsku izložbu arhitekta Miroslava Tajdera (Zagreb, 1945.), koja je ovog proljeća bila postavljena u MUO-u. Tajder je renomirani hrvatski arhitekt 'dvojnoga' opusa, s obzirom da je do 1985. djelovao u Hrvatskoj, a od tada gotovo 30 godina radi u Beču i na međunarodnoj sceni. Identificirana su čak 253 njegova djela nastala u razdoblju od 1965. (profesionalno od 1972.) do 2014. (dio su i natječaji te nerealizirani projekti i studije). Izložbom i publikacijom obuhvaćen je i veliki broj autorovih neformalnih skica i bilješki iz osobnih 'tekica'. Središnji dio knjige je sintezna biografska i valorizacijska studija o Tajderovu djelu, a iza nje slijedi zanimljivi izbor tekstova suvremenika koji su pisali o Tajderu. U knjizi je priložen i cjeloviti katalog Tajderovih djela, što predstavlja vrijedan faktografski blok retrospektivnog karaktera.

U žanru biografskih i opusnih monografija o djelovanju najznačajnijih hrvatskih arhitekata, u posljednje je vrijeme objavljeno nekoliko kvalitetnih knjiga različite koncepcije i istraživačkoga prosedea – od doktorskih disertacija, do opsežnih izložbenih kataloga koji funkcioniraju i kao samostalne publikacije 'produženog' trajanja.

Po ozbiljnosti i sistematičnosti pristupa u potonjoj se skupini izdvaja monografija o arhitektonskome djelu Radovana Tajdera koja je nastala kao popratna publikacija autorove retrospektivne izložbe što je u zagrebačkome MUO-u bila postavljena 25. 2. – 27. 4. 2014. Dio je to većega muzeološkog projekta koji je osim publikacije i izložbe (popraćene glazbenom kulisom u Tajderovu izboru) uključivao stručne okrugle stolove i radionice, te izabrane termine u kojima je autor posjetitelje osobno vodio kroz izložbeni postav. Retrospektivu Radovana Tajdera realizirala je kustosica Marina Bagarić koja je priredila i spomenutu monografiju izdanu u sunakladi MUO-a i tvrtke UPI-2m.

Knjiga je pomalo nekonvencionalno koncipirana i grafički oblikovana ('Bilić\_Müller Studio'), s dva različita sadržajna bloka i dva taktilno drugačija 'lica' – s tvrdim prednjim koricama i mekim stražnjim omotom, što zahtijeva da knjigu okrenemo naopačke kako bismo ju mogli prolistati i od kraja, i od početka! U prednjem dijelu knjige (naslovljenom *Arhitektura*) glavni su arci posvećeni opsežnoj biografskoj studiji 'O arhitekturi Radovana Tajdera', u kojoj autorica Bagarić cjelokupni njegov opus promatra u dvije velike kronološke cjeline (zagrebačkoj i bečkoj), s dosljednim tiploškimm diskursom tema kojima se je Tajder bavio, nižući škole i vrtiće, stambenu arhitekturu (od obiteljskih kuća do urbanih interpolacija), poslovne, trgovačke i prometne zgrade, urbanističke sklopove, itd.

Radovan Tajder (Zagreb, 1945.), nakon diplome na Arhitektonskom fakultetu (1970.), prvih je 15 plodnih godina djelovao u Zagrebu projektirajući mnoge škole, dječje vrtiće i odgojne ustanove (u zagrebačkim Gajnicama, Srednjacima, Dugavama, Prečkom, Travnom, Gračanima, Volovčici, a izvan svoga grada u Zaprešiću, Kutini, Malom Lošinju, Novom Travniku, Buševcu, Petrinji, Pločama, Novoj Rači, Zlataru, Slavonskoj Požegi, Virovitici, Makarskoj...). Projekte tada često potpisuje u koautorstvu s Mladenom Anđelom i Nenadom Paulićem.

Drugi veći, u nas slabije poznati dio Tajderova opusa nastajao je od 1985. u bečkome miljeu, gdje autor živi posljednjih tridesetak godina, radeći poglavito na velikim projektima hotela, trgovačkih i uredskih građevina, sveučilišnih kompleksa, garažnih zgrada, urbanističkih sklopova...

U prilogu uvodne studije nalazi se pedantno strukturirani katalog svih Tajderovih radova (čak ih je 253 – uključujući i natječaje te neralizirane projekte), složenih kronološki od prvih studentskih projekata iz 1965. kroz gotovo 50 godina stvaralačkoga raspona, do recentnih radova s početka 2014. nastalih uoči same izložbe. Katalog je popraćen i popisom radova prema biroima u kojima su projekti nastajali, popisom Tajderovih izložbi, nagrada i priznanja te javnoga djelovanja (predavanja, ocjenjivački sudovi i sl.). Impresivna je i lista bibliografskih jedinica o Tajderovome radu (čak ih je 228).

Osim ovoga funkcionalnog appendixa, zanimljivost knjizi daju sabrani tekstovi u poglavlju 'Suvremenici o Tajderu' gdje su donešeni pretisci i bilješke o Tajderove djelu koje su njegovi kolege pisali u godinama kada su pojedine realizacije nastale (tu su eseji Nikole Polaka, Antoanete Pasinović, Tomislava Odaka, Branka Silađina, Aleksandra Levija, Vere Gimmer, Ivice Mladjenovića, Ivana Čižmeka i Želimira Koščevića).

Listamo li knjigu od stražnjih korica (s te je strane naslovljena jednostavno *Arhitekt*), naići ćemo na posve nekonvencionalan izbor Tajderovih autorskih skica, grafičkih i manuskriptnih notica i razmišljanja koje je autor za sebe bilježio tijekom cijeloga života u običnim 'tekicama', kojih je popunio preko 300! Taj dio otkriva nam Tajdera u intimnome likovnom segmentu s mogućnošću gotovo voajerskog pogleda u onu fazu stvaranja koju publika obično nikada ne vidi. Skice su popraćene vrlo osobnim tekstom 'Arhitektura života' što ga je sastavila autorova kći Ana Tajder-Kelman, koji završava riječima: „Arhitektura je tako čvrsto isprepletena s njegovom egzistencijom da se bojim trenutka kada bude prestao raditi. Naporno je, znam – cijeli život to slušam, ali arhitektura ga drži napetim, mladim, okretnim. Ona je njegov sidro, ali njegov bijeg. Kamo bi otišao bez nje, ne znam. Jer u glazbi već jest...“